Matovič, Igor, podpredseda vlády a minister financií SR (2022-06-23):
Ďakujem pekne za otázku za pána premiéra. Rád by som zdôraznil, že otázka energetickej bezpečnosti o závislosti na dodávkach strategických surovín z Ruskej federácie nie je len otázkou Slovenska, ale týka sa celej Európskej únie. Aj preto Európska komisia dňa 18. mája 2022 predstavila plán na odstránenie závislosti od ruských fosílnych palív prostredníctvom akcelerácie energetickej tranzície a posilnenia odolnosti energetického systému cez jeho diverzifikáciu a dobudovania prepojení. V uvedenom dokumente boli identifikované potrebné opatrenie na zníženie tejto závislosti do piatich rokov vrátane finančného krytia opatrení. Tie by mali smerovať nielen do podpory výstavby nových terminálov pre LNG na podporu rozvoja využívania biometánu a vodíka, ale aj na opatrenia týkajúce sa urýchlenia povoľovania obnoviteľných zdrojov energie. V oblasti dodávok ropy je alternatívna preprava ropy zabezpečená ropovodom Adria, ktorý pri nepatrnej technickej úprave má dostatočnú kapacitu na vykrytie celej spracovateľskej potreby rafinérií po trase tohto ropovodu. Slovenská republika sa tiež bude zameriavať na zníženie spotreby ropy a ropných produktov predovšetkým v sektore dopravy. Už teraz majú dodávatelia pohonných hmôt povinnosti primiešavať do nich biozložky a čoraz väčšiu úlohu v sektore dopravy by však mala mať elektromobilita alebo vodík. V rámci nástrojov, ako je napríklad plán obnovy a odolnosti, sa preto podporuje rozvoj infraštruktúry pre alternatívne palivá, konkrétne nabíjacie stanice pre elektromobily, ako aj čerpacie stanice pre vodík a tiež rozvoj cyklotrás a ďalších nástrojov na znižovanie spotreby v doprave. V oblasti plynárenstva má Slovensko prostredníctvom svojej prepravnej sieti diverzifikované trasy, ktorými je možné plyn doviezť aj cez Českú republiku, Rakúsko, Maďarsko a v blízkej budúcnosti aj cez Poľsko, pretože komerčné sprevádzkovanie prepojenia s Poľskom sa predpokladá v blízkej budúcnosti. Okrem zabezpečenia alternatívnych dodávok plynu je potrebné hľadať aj riešenie na zníženie jeho spotreby formou energetických úspor a alternatívnych zdrojov energie. Ide predovšetkým o dôslednú realizáciu opatrení v oblasti energetickej efektívnosti, zvyšovania podielu obnoviteľných zdrojov a z krátkodobého hľadiska aj hľadanie spôsobu pre zmenu palív a tzv. fuel switching. Viaceré z týchto opatrení už má Slovensko zahrnuté v podporných nástrojoch, ako sú napríklad Plán obnovy a odolnosti Slovenskej republiky, kde sa počíta s rekonštrukciou 30-tisíc rodinných domov, budov verejnej správy a s dekarbonizáciou priemyslu. Rovnako sa plánuje podporiť rozvoj obnoviteľných zdrojov energie a zvyšovanie energetickej efektívnosti zo štrukturálnych fondov a ďalších nástrojov, a to z Modernizačného fondu a Fondu spravodlivej transformácie. Slovenský plynárenský priemysel, akciová spoločnosť, ako najväčší dodávateľ plynu na Slovensku podpísal diverzifikačné zmluvy na dodávky plynu z Nórska, ako aj na dodávku LNG, ktoré sú platné do konca roku 2023. Ide o významný krok s cieľom znížiť závislosť na dodávkach z Ruskej federácie. Pre zníženie dopadov zvyšujúcich sa cien energií pre odberateľov pripravilo ministerstvo hospodárstva viacero opatrení. Napríklad bytové domy so samostatnými kotolňami, ktoré nie sú pripojené na centrálne zásobovanie teplom, ktoré používajú plyn na výboru tepla, mohli vo februári tohto roku využiť opatrenie, ktoré pripravilo ministerstvo v spolupráci so štátnym SPP. Takýmto bytovým domom s vlastnou kotolňou ministerstvo ponúklo pevne určenú cenu plynu s odstupňovanou výškou koncovej ceny za dodávku plynu. Zároveň sme prijali novelu zákona o regulácii v sieťových odvetviach, ktorá umožní domovým kotolniam od budúceho roku odoberať plyn za regulované ceny, ako aj poskytnúť regulované ceny elektriny a plynu zariadeniam sociálnych služieb, domovoch seniorov a zariadeniam sociálnoprávnej ochrany detí. Novela zákona o regulácii je účinná od 1. apríla 2022. Pri zmiernení dopadov cien plynu pre obyvateľov pripravujeme ďalšie opatrenia. Prostredníctvom štátneho SPP a aj ďalšieho dodávateľa plynu bude možné uzavrieť výhodnú dlhodobú zmluvu, čím sa zabezpečí čo najvyššia ochrana domácností pred vysokými trhovými cenami plynu, ktoré, ako iste viete, sú určované na svetovom trhu. Ďakujem, skončil som.